RESOLUCIÓN do 13 de xaneiro de 2005 pola que se convocan as I Xornadas Técnicas sobre a Fiscalización da Xestión Económico-Financeira das Entidades Locais de Galicia, en colaboración co Consello de Contas de Galicia e o Colexio Oficial de Secretarios, Interventores e Tesoureiros de Administración Local da Coruña.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 21/01/2005

Dentro do Plan de Actividades da EGAP, e en colaboración co Consello de Contas de Galicia e o Colexio Oficial de Secretarios, Interventores e Tesoureiros de Administración Local da Coruña, convócanse as I Xornadas Técnicas sobre a Fiscalización da Xestión Económico-Financeira das Entidades Locais de Galicia, convocatoria que se desenvolverá conforme as seguintes bases:
Primeira.-Obxectivos.
As Xornadas Técnicas sobre a Fiscalización da Xestión Económico-Financeira das Entidades Locais de Galicia ten por obxecto analizar as normas de aplicación relativas á actividade urbanística e ás actividades de fomento das entidades locais de Galicia coa finalidade de obter conclusións prácticas sobre a fiscalización interna e externa destas que permita valorar a súa adecuación aos principios de legalidade, eficacia e eficiencia, que deben presidir toda actuación administrativa co fin de garantir o interese xeral.
Segunda.-Contido.
Trataranse estes temas:
-A fiscalización da actividade económico-financeira asociada á xestión do urbanismo polas entidades locais: planeamento, xestión e disciplina.
-A fiscalización do urbanismo.
-A fiscalización da actividade de fomento das entidades locais: aspectos legais, orzamentarios e contables.
-Análise da Lei xeral de subvencións na súa aplicación ás entidades locais.
-A fiscalización das subvencións.
Terceira.-Destinatarios.
Persoal adscrito á auditoría da área de Administración local do Consello de Contas de Galicia e interventores-tesoureiros e secretarios-interventores das entidades locais de Galicia.
Cuarta.-Desenvolvemento.
Horario: primeira sesión día 17 de 10.00 a 13.00 h, e segunda sesión día 18 de 16.30 a 19.00 h.
Lugar e datas: as xornadas convocadas desenvolveranse no Salón de Actos da Escola Galega de Administración Pública. Rúa Madrid, 2-4, Santiago de Compostela os días 17 e 18 de febreiro de 2005.
Quinta.-Inscrición.
Prazo: remata o martes día 15 de febreiro de 2005.
Para asistir ás I Xornadas Técnicas sobre a Fiscalización da Xestión Económico-Financeira das Entidades Locais de Galicia deberá formalizarse a solicitude correspondente de acordo co modelo anexo e enviarse ao Consello de Contas de Galicia, r/ Domingo Fontán, 7, 15702 Santiago de Compostela.
Nº de prazas: limitado á capacidade do local.
Inscricións fóra de prazo: só se admitirán de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 16 de febreiro, de 8.30 a 14.30 horas, ao seguinte número: 981 54 22 15.
Sexta.-Presentación de propostas.
Quen o desexe pode presentar propostas, suxestións ou consideracións técnicas sobre as cuestións que serán analizadas nas I Xornadas Técnicas sobre a Fiscalización da Xestión Económico-Financeira das Entidades Locais de Galicia, e as súas conclusións poderanse expoñer na quenda de debate correspondente, cunha duración máxima de 10 minutos.
Sétima.-Certificado de asistencia.
Entregaráselles ao remate destas xornadas a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 13 de xaneiro de 2005.
Domingo Bello Janeiro
Director da Escola Galega de Administración
Pública
ANEXO
I Xornadas Técnicas sobre a Fiscalización
da Xestión Económico-Financeira
das Entidades Locais de Galicia
Folla de inscrición
Datos persoais do solicitante.
Nome e apelidos:
NIF:
Enderezo a efectos de notificación:
Teléfono:
Fax:
Correo electrónico:
Información profesional.
Posto de traballo de destino:
Corporación ou entidade:
Dirección do centro de traballo:
Conselleiro da Área de Administración Local do Consello de Contas de Galicia.
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA